google/wiki40b huggingface dataset:
Wai pi-ku

Wu jiang

Dette elvesystemet hadde vært meget krevende å ferde med båt på med voldsomme strøm som kom av de mange mindre vannstrømmer som sluttet mot elven i et kupert terreng. De mange stryker både på elven og biflodene gjorde det vanskelige å navigere seg fram på en vanlig båt. De kinesiske elvefartøyene med flatt bunn som de velkjente djunker greide seg ikke godt i slike forholder med sterk strøm og mange mindre stryker. En av de viktigste innenlandske handelssentrene i Kina ved navn «Fowchow» lå litt lenger vekk langs den store floden, og handelsfolk ønsket å få brakt deres gods inkludert salt fra Guizhou-provinsen til havnebyen på lette tilgjengelige kommunikasjoner. Et komplisert system for godstransport nedover Wu jiang-elven hadde derfor oppstått, delt i fem faser fra øverst til nederst mot munningen mot Chiang Jiang-floden. Den lengste fasen på rundt 320 kilometer var med den unike skipstypen med krumbøyde hekk.

Wai pi-ku

Skipene av denne type tilhørte fellesfamilien djunken med den samme oppbygning med flatt bunn og tverrspeiler både for og akter, men til forskjell fra de fleste djunker hadde den en meget spesiell hekk som var krummet oppover på den ene siden, gjerne i babord. På de krevende strykene og i en elv med sterk strøm var det ikke behov for seil, men vanlige styreårer var utilstrekkelig.
Hekken fungerte nemlig som støtte for en enorm styreåre på opptil 50 engelsk fot i lengde helt fram til styreren som står på en plattform midtskips over lasterommet som hadde tak. En styreåre ble også tatt i bruk på styrbord side for assistanse til roreren på plattformen. Dette uvanlige arrangementet er ikke så enestående, liknende hadde også vært sett i andre land som Portugal med enorme styreårer fra høyt opp på et elvefartøy. De kinesiske båtmennene klarte å manøvrere deres båtene over strykene på elven ved bruk av de to styreårene. På vei oppstrøms måtte djunkene trekkes av dyr eller menneskemengder.
Båtmenn og skipsbyggerne refert til denne båttypen som «hou-pan-ch`aun», som betyr tykke plankerbåter for å skille disse fra den andre lokale båttypen kalt «huang-shan». Betegnelsen antydet sterk konstruksjon som tålte betydelig mye i de krevende omgivelsene med mye stein i Wu Jiang-elven. Navnet «hou-pan» kan også betyr «vente for selskap» med tanke på at båtmennene alltid reiste i konvoier som alltid styres av los i ét stykke.
Den typiske størrelsen på denne djunken er på mellom 50 og 70 engelsk fot, men det finnes større eksempler opptil 90 engelsk fot i lengde, samt en bredde på 8 til 10 engelsk fot og meget lite dypgang uten ror.
Operasjon Assured Response

Operasjon Assured Response var en amerikansk militær operasjon i Liberia mellom 9. april og 18. juni 1996. Hensikten var å evakuere amerikanere og andre utlendinger fra urolighetene i landet, og til sammen 2444 mennesker ble reddet ut. De fleste styrkene involvert var fra Special Operations Command Europe.

Operasjonen

Ettersom den liberiske borgerkrigen brøt ut på nytt, hadde omtrent 500 mennesker søkt tilflukt ved den amerikanske ambassaden, og 20 000 i et amerikansk boligområde i nærheten.
Spesialstyrker fra det amerikanske luftforsvaret ledet operasjonen. KC-135 tankfly og C-130 Hercules transportfly ble satt i beredskap i Europa, samtidig som andre transportfly begynte leveranser av medisiner, mat, vann, drivstoff og sambandsmateriell. 9. april, mindre enn 72 timer etter beslutningen om å sette inn amerikanske styrker hadde blitt tatt, landet det første MH-53-helikopteret i operasjonsområdet.
Evakueringsruten gikk gjennom Freetown i Sierra Leone, og så med MC-130 til Dakar i Senegal. 14. april var evakueringen i hovedsak gjennomført, men andre operasjoner fortsatte til august. De evakuerte var fra 68 forskjellige nasjoner.
Lemgo

Historie

Lemgo ble grunnlagt 1190 av Bernhard II. Byen lå på et sted hvor to viktige middelalderske handelsveier krysset hverandre og var derfor lenge den største og viktigste i Lippe. Lembo var medlem av hansaen og ble velstående. Den regjerende fyrste konverterte i 1527 til den evangelisk-reformerte konfesjonen, og i henhold til prinsippet cuius regio, eius religio ble reformasjonen innført i Lippe. Slottet Brake som ligger utenfor byen ble grevenes residens 1584.
Byen ble kalt heksereir som følge av de hekseprosesser og -brenninger som foregikk i middelalderen som nådde sitt høydepunkt under borgermester Hermann Cothmann (1667–1683).
Tredveårskrigen medførte store skader for Lemgo.

Kultur og severdigheter

Lemgo ble skånet for bombeangrep under den andre verdenskrigen og har bevart sitt renessansepreg. I byen finnes blant annet eksempler fra den såkalte Weserrenessansen.

Heksenborgermesterhuset

Det mest kjente huset i Lemgo er det såkalte Heksenborgermesterhuset fra 1571 med en fasade i  weserrenessanse. Huset har fått sitt navn fra 1600-tallets borgermester Cothmann som brukte hekseprosesser for å sikre sin makt og hamle opp med motstandere.

Rådhuset

Rådhuset står på UNESCO-listen av bygninger av europeisk betydning. Det består av tre deler fra forskjellige tider, den eldste fa 1480–1490.

St. Nicolai

Nicolaikirken ble begynt som basilika 1210 og fra 1300 ombygd til sal. Kirken er viet – som i flere nordtyske handelsbyer – til den hellige Nikolaus, skytshelgen for sjøfarerne og kjøpmennene. Kirken er kjent for å ha et svært godt barokkorgel.

Sport

Lemgos mest kjente sportslaget er håndballklubben TBV Lemgo som spiller sine kamper i Lipperlandhallen.
EM i landeveissykling – Mennenes temporitt

Europamesterskapet i landeveissykling – Mennenes temporitt ble første gang arrangert i 2016, etter at europamesterskapet ble åpnet for eliteryttere.
Christian Krohg (politiker)

Bakgrunn

Krohg stammet fra en bondeslekt fra gården Krogen i Høland, derfra navnet, hvis skrivemåte omkring 1800 ble endret fra Krogh til Krohg, for å skilles fra den adelige slekt von Krogh. Både hans far Georg Anton Krohg og hans farbror Nikolaj Frederik Krohg var offiserer, og begge har knyttet sine navn på en fortjenstfull måte til den store nybygning av Norges veinett som fant sted i siste halvdel av 1700-tallet. 
Han tok juridisk embetseksamen ved Københavns Universitet 1797.

Karriere

Han ble 1800 ansatt som adjunkt ved dette universitetet. I 1803 ble han utnevnt til ekstraordinær juridisk professor, og beholdt dette embetet ett år før han ble assessor ved Stiftsoverretten i Trondheim. 1814 ble han utnevnt til professor i lovkyndighet ved Det Kongelige Frederiks Universitet (Universitetet i Oslo), men tiltrådte aldri dette embetet. Han møtte som representant for Søndre Trondhjems Amt på det første (overordentlige) Storting. I november 1814 ble han utnevnt som medlem av den nye regjeringen. Han tiltrådte i februar året etter, først som medlem av statsrådsavdelingen i Stockholm, deretter som leder ymse departementer i Christiania, blant annet 2. departement. Han var statsråd inntil han etter eget ønske trådte ut i oktober 1818.
Av Riksforsamlingen på Eidsvoll ble han valgt til medlem av komitéen som skulle utarbeide forslag til ny «almindelig civil og criminel lovbog», i samsvar med grunnlovens §94. Da han trådte ut av regjeringen i 1819 overtok han alene ansvaret for å utarbeide et slikt lovforslag. Arbeidet trakk i langdrag og lovforslaget ble flere ganger utsatt. Dette førte til at tilliten til Krohg ble mindre. I 1828, etter at en tidsfrist satt av justisdepartementet ikke ble overholdt, fremmet regjeringen forslag om å nedsette en ny kommisjon, uten Krohg som deltaker. Forslaget ble oppfattet som en stor ydmykelse og Krohg tok i 1828 sitt eget liv. En ny kriminallov ble først vedtatt i Stortinget i 1842 og en samlet sivil lovbok ble aldri vedtatt.
Han møtte som representant for Søndre Trondhjem Amt på alle Storting 1821–1828. En periode var han også stortingspresident. 
Han var leder for konstitusjonskomiteen og førte i pennen innstillingen som gjorde Stortinget i stand til å forkaste unionskongens, det vil si Karl Johans, grunnlovsforslag i 1824. Innstillingen er datert 17. mai dette året. På grunn av denne innsatsen ble Krohg en helt for mange. Han døde under ulykkelige omstendigheter i 1828. Det kom da snart inn forslag om å reise et monument over ham. Forslaget fikk støtte av blant andre Henrik Wergeland.
Det ble reist en minnestøtte over ham ved Nybrua i Oslo – Krohgstøtten. Den ble avduket 17. mai 1833. Henrik Wergeland holdt tale før avdukingen, og støtten var i flere år et midtpunkt i nasjonaldagsfeiringen i byen. Krohg er gravlagt på Vår Frelsers gravlund.
Han var farfar til sin navnebror maleren og forfatteren Christian Krohg.
Sejer – se deg ikke tilbake

Handling

Den 15 år gamle Annie Sofie Holland blir funnet drept ved et tjern i skogen. Førstebetjent Konrad Sejer og hans assistent Jacob Skarre settes på saken og starter avhørene av nærmeste familie og naboene i det lille samfunnet Lundeby. Etter hvert innser de at gjerningsmannen må være en som har full oversikt over stedet og befolkningen. Flere mistenkelige personer avhøres. De oppdager også dystre hemmeligheter om både jenta og hennes familie.
Kongshamn (Berlevåg)

Kongshamn er et ubebodd kultursted i Berlevåg kommune. Det er påvist en mangetuftet ruin på stedet.
Snekkerne kommer

Snekkerne kommer er en barnebok skrevet av Arild Nyquist og forlagt av H. Aschehoug & CO. (W. Nygaard) i Oslo 1978. Boka er rikt illustrert av Morten «Markmus» Kristiansen.
Boka handler om de to snekkerne, snekker Tynn og snekker Tykk som møter et «forferdelig lite og forferdelig gammelt hus som ligger ute på sletten ved stien». Begge snekkerne er svært glade i pannekaker, men snekker Tynn legger ikke på seg uansett hvor mange han spiser. Sammen snekrer de flittig på det gamle huset - og gjør det større og flottere, men det viser seg at huset ikke nødvendigvis blir gladere av det.
Qatar Athletic Super Grand Prix 2018

Qatar Athletic Super Grand Prix 2018 var et friidrettsstevne som ble arrangert på Suheim bin Hamad Stadium i Qatar 4. mai 2018. Stevnet var det første av 14 stevner i Diamond League 2018.
Skogengfly

Utseende

Et middelsstort (vingespenn 31 – 36 mm), kraftig, brunlig nattfly. Kroppen og forvingene er gulbrune eller lyst rødbrune. Forvingens midtfelt og ytterkant er mørkere, mørkt brungrå. Midtfeltet er timeglass-formet (smalest foran bakkanten av vingen) og avgrenset av doble tverrlinjer (mellomlinjer) med hvitt mellom. På midtfeltet er det markerte, lyse, nyre- og ringmerker. Bakvingen er gråbrun. Arten kjennes lettest på forvingenes mørke midtfelt.

Levevis

Skogengflyet lever i åpen skog og skogkanter. Larvene lever på røttene av gras i slekten rørkvein (Calamagrostis spp.) og bunke (Deschampsia spp.), og på myskegras (Milium effusum). De utvikler seg mellom juli og april. De voksne sommerfuglene flyr om natten i mai – juli.

Utbredelse

Arten er utbredt i fjellene i Mellom-Europa og i Nord-Europa nord til Midt-Norge. Mot øst går den til Kaukasus. I Norge er den nokså vanlig nord til Sunndal i Møre og Romsdal.
Sancho I av Portugal

Bakgrunn

Han var sønn av kong Alfonso I og av hans dronning Mathilde av Savoia. I 1170 ble han stått til ridder av faren, og var fra da av hans nestkommanderende, både administrativt og militært. 
På denne tid var Portugals uavhengighet, skjønt erklært i 1139, ennå ikke sikkert og fast etablert. Kongene av León og Kastilla forsøkte å gjenerobre landet, og det drøyde før den katolske kirke av sin bvelsignelse og støtte til det nye landet. Denne situasjonen fikk Afonso I til å se seg rundt etter støtte fra andre steder på Den iberiske halvøy. Portugal inngikk en allianse med Aragóns ktone, og samme kjempet de mot Kastilla og León. For å sikre alliansen giftet infanten Sancho seg i 1174 med infanta Dulce av Aragón, lillesøsteren til kong Alfonso II av Aragón. Aragón ble dermed det første iberiske kongedømme som anerkjente Portugals selvstendighet.

Konge

Sancho etterfulgte sin far på tronen i 1185. Hans tilnavn har sin årsak at han forsøkte å befolke med avfolkede områder og grunnla nye byer. 
Sancho fikk slutt på de oppslitende og lite meningsfulle kriger mot sine naboer om kontrollen over de galisiske grensetraktene. I stedet vendte han oppmerksomheten mot sør, mot maurernes småkongedømmer der (kalt taifaer), som fremdeles var blomstrende. Han hentet cistersiensermunker til sitt land  for at de skulle slå seg ned i landsdeler gjenerobert fra maurerne.  Han benyttet også etterhvert tittelen «konge av Silves» som han med hjelp av korsfarerne hadde erobret i 1189, inntil han tapte området tilbake til maurerne i 1191.
Sancho I benyttet store deler av sin regjeringstid til den politiske og administrative organisering av det nye kongedømmet. Han samlet en nasjonal rikdom, støttet nye industrier og en middelklasse av handelsmenn. I tillegg opprettet han nye byer og landsbyer, eksempelvis Guarda i 1199. og hadde stor omsorg for å befolke fjerne områder i de nordlige kristne regionene av Portugal, hovedsakelig med flamlendere og burgundere, derav hans tilnavn o Povoador. 
Det ble strid om gyldigheten av det ekteskap som hans datter Theresia inngikk med kong Alfons IX. av León, og dessuten om lensrettigher. Dette innledet en uenighet med den katolske kirke, som gikk så langt at kirken i 1195 lyste interdikt over Portugal. Striden mellom kirke og konge skulle gra ut i nesten 200 år og har noen fellestrekk med investiturstriden annedsteds i Europa. 
Kongen var også kjent for sin kjærlighet til lærdom og litteratur. Hans skrev selv flere poesibøker og benyttet midler fra kongelige skattekiste for å sende portugisiske studenter til europeiske universiteter. Han døde i Coimbra, 57 år gammel.
Sancho I ble etterfulgt av sin sønn Alfonso II.
Pseudautomeris grammivora

Utseende

Middelsstore (vingespenn 60-80 millimeter), brunlige påfuglspinnere med store øyeflekker på bakvingene. Forvingene er litt tilspissede, men ikke sigdformede, oftest med en lengdestripe. Bakvingens grunnfarge er gjerne rødlig, øyeflekken har blåaktig kjerne.

Levevis

Larvene lever gjerne selskapelig, i alle fall som unge, på ulike busker og trær. Som andre påfuglspinnere har de voksne reduserte mundeler, og de tar ikke næring til seg. Artene flyr om natten, om dagen hviler de mellom visne blader der de er godt kamuflert. Skulle et dyr likevel oppdage sommerfuglen, åpner den forvingene slik at de "stirrende" øyeflekkene kommer til syne - dette er ofte nok til å skremme vekk et lite rovdyr.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.

Utbredelse

Arten er funnet i Argentina Brasil og Venezuela.
Trøndelags Europakontor

Historikk

Kontoret ble etablert som et prøveprosjekt i 2001 med 7 partnere. I løpet av 2005 ble kontoret omorganisert til en permanent representasjon, og er fra januar 2006 registrert som Foreningen Trøndelags Europakontor. Kontoret har per i dag femten medlemmer fra privat næringsliv, offentlig myndigheter og FoU-aktører i Trøndelag.

Virksomhet

Trøndelags Europakontor har som mål å skape vekst og utvikling i Trøndelag gjennom internasjonalisering, kompetansedeling, nettverksbygging og nyttiggjøring av muligheter som ligger i Norges avtaler med andre land i Europa. Ved hjelp av informasjonsarbeid og annen assistanse, tilbyr det informasjon om rammevilkårene for programmer og prosjekter i regi av EU. FoU-miljøer, skoler og bedrifter som søker deltagelse i europeiske utdannings- og FoU-programmer får også assistanse. Kontoret avholder studiebesøk i Brussel, samt seminar og møter i Trøndelag for å heve den lokale kompetansen om EU/EØS .
Kontoret tilbyr hvert år tre studenter fra masterprogrammet i Europastudier ved Norges teknisk-naturvitenskapelige universitet et praktikantopphold i tre måneder. Kontoret har også to ett-årige traineestillinger, den ene med oppstart i august og den andre med oppstart i januar.

Kontor

Til forskjell fra flere andre norske regions- og virksomhetskontor, holder ikke trøndelagskontoret til i den norske ambassadens lokaler, kalt Norway House. Trøndelagskontoret deler lokaler med Sør-Danmarks EU-kontor. Andre leietagere i bygget er Midt-Sveriges Europakontor, samt de tre nederlandske regionskontorene for Arnhem, Maastricht og Nijmegen. Bygget er tegnet av den belgiske arkitekten Victor Horta.
Troppene til Håndball-VM 2017 for kvinner

Denne artikkelen inneholder alle troppene til Håndball-VM 2017 for kvinner. 16. spillere er med til mesterskapet for hvert lag. 2 eller 3 keepere og 13 eller 14 utespillere.
Slaget på Danzigs red

Slaget på Danzigs red, eller slaget ved Oliwa, stod mellom Polen og Sverige den 18. november 1627 under den andre polske krigen.
Den svenske flåten hadde sommeren 1627 blokkert havnen i Danzig. Svenskene trakk seg tilbake i slutten av september, men seks mindre fartøy ble etterlatt under Nils Stiernskölds kommando. Den 18 november, da den svenske styrken var i ferd med å reise hjem til Sverige, ble den angrepet av en polsk styrke på ti skip under kommando av Arndt Dickman.
De to svenske skipene «Tigern» og «Solen» ble omringet og bombardert, og vindretningen gjorde at de andre svenske fartøyene som lå lengre ute ikke kunne hjelpe til. «Solen» ble sprengt i luften av eget mannskap for å ikke falle i fiendens hender, mens «Tigern» ble overtatt av polakkene. Kun 70 av dens 210 mannskaper overlevde.
De polske tapene var på om lag 47 mann, deriblant admiral Dickman.
Gustav Vasas opprør

Dalarna

I 1520 reiste den svenske adelsmannen Gustav Vasa til den svenske provinsen Dalarna. Under reisen var han forkledd som en bonde for å unngå å bli oppdaget av danske speidere. Desember samme år ankom Gustav Vasa Mora, hvor han etterspurte bondestandens hjelp i å gjøre opprør mot den danske kongen Christian II. Bondestanden nektet å hjelpe, og Gustav Vasa reiste nordover for å finne menn som ville støtte hans opprør. Kort tid etter ankom et antall flyktninger i Mora, hvor de fortalte bondestanden om Christian IIs og hans soldaters brutalitet. Moras innbyggere bestemte seg så for å finne Gustav Vasa og gi støtte til hans opprør, og sendte to erfarne skiløpere ut for å finne han. De fant ham i Sälen.
Nyttårsaften 1521 ble Gustav Vasa så tildelt tittelen «hövitsman» i Mora, en stilling gitt til ham av utsendinger fra alle sognene i Nord-Dalarna.
I februar marsjerte Gustav Vasa fra Mora med omtrent 100 menn, og kort tid etter å ha plyndret Kopparberg ble bondestanden i Bergslagen med for å støtte hans opprør. Gustav Vasas hær talte nå over 1000 mann.

Slaget ved Brunbäcks ferje

Da Christian II ble oppmerksom på det svenske opprøret sendte Christian II en styrke landsknekter for å slå ned opprøret. I april 1521 konfronterte de danske styrkene Gustav Vasas menn nær Brunnbäck ferje, og de danske styrkene ble beseiret. Denne seieren styrket svenskenes moral betraktelig.
I Dalarna ble et krisemyntverk opprettet for å produsere koppermynter nødvendig for å finansiere krigen.

Västerås

Den svenske hæren fortsatte sørover mot Västerås, en by de underla seg og plyndret. Da nyhetene om Gustav Vasas suksess spredde seg i Sverige ble Sturefamiliens støttespillere med på å støtte opprøret. 
Innen slutten av april 1521 styrte Gustav Vasa Dalarna, Gästrikland, Närke og Västmanland.
Ladies of the Chorus

Handling

Peggy Martin (Marilyn Monroe) og moren May (Adele Jergens) arbeider som burleskartister. Peggy får en hemmelig beundrer som sender henne blomster etter hver forestilling. Etter en stund møter hun denne mannen og blir forelsket. Moren er bekymret for hvordan det vil gå, siden hun selv ble forlatt av Peggys far da hans familie ikke kunne akseptere hennes yrke. Peggy og moren blir likevel med hjem til hennes kjæreste, Randy Carroll (Rand Brooks), for å bli introdusert for hans velstående familie. Han lover å fortelle sin mor hva Peggy jobber som, men ønsker at moren skal bli kjent med henne først.
Da nyheten slippes av en gjest i et selskap hos familien Carroll tror både Peggy og moren at de skal bli fordømt. Overraskelsen er derfor stor da fru Carroll (Nana Bryant) avslører ovenfor de andre gjestene i selskapet at også hun har jobbet som burleskartist i sine yngre dager. Dette viser seg å være løgn, men hun gjorde det for at de andre gjestene skulle akseptere Peggy og moren. Nå er det ingenting som står i veien for at Peggy og Randy kan gifte seg. May innser også endelig at hun elsker sin gode venn gjennom mange år, Bill Mackay (Eddie Garr).

Mottakelse

Los Angeles Mirror mente at de pene jentene og noen gode sanger gjorde filmen underholdende. Det ble også påpekt at historien ikke var ny, men at skuespillerprestasjonene løftet filmen over middelmådig. Variety og Motion Picture Herald trakk frem Monroe som ett av filmens lyspunkt.
Myresjö

Myresjö er et tettsted i Vetlanda kommune i Jönköpings län i Småland i Sverige. I 2010 hadde tettstedet 646 innbyggere. Myresjö ligger cirka 10 kilometer sørvest for Vetlanda.
Francine Rivers

Familie og oppvekst

Francine Rivers er datter av en politimann og en sykepleier. Helt siden barneårene drømte hun om å bli forfatter. På college studerte hun engelsk og journalistikk, og gikk ut fra University of Nevada i Reno med en bachelor-grad i disse fagene. Etter utdanningen fikk hun en stilling i en avis der hun skrev nekrologer og personalnotiser.

Forfattervirksomhet

Fra sin svigermor lånte Rivers en rekke kjærlighetsromaner som inspirerte henne til selv å forsøke seg i sjangeren. Hennes første manuskript ble utgitt i bokform i 1976. De neste årene skrev hun en rekke historiske kjærlighetsromaner.
I begynnelsen av 1980-årene ble Rivers såkalt «gjenfødt kristen», og i de påfølgende tre årene strevde hun med å finne temaer til nye bøker. I stedet for å skrive bøker fordypet hun seg i Bibelen, og bestemte seg for at bøkene hennes fra da av skulle kretse om kristne temaer. Hennes første roman i den nye stilen, Ufattelig kjærlighet, ble utgitt i 1991. Rivers selv anser denne romanen for å være et vitnesbyrd om hennes egen tro. Hun har kjøpt opp rettighetene til sine tidligere bøker så hun kan sørge for at de ikke blir gitt ut igjen.
Hennes hovedserie, bøkene om Hadassa (The Mark of the Lion), har det blitt solgt mer enn et halvt million eksemplarer av.  I 2007 ble hennes roman The Last Sin Eater filmatisert, med Michael Landon Jr. som regissør.

Privatliv

Francine Rivers er gift med Rick Rivers. Ekteparet bor i det nordlige California, der mange av romanene hennes utspiller seg. De har tre barn og fire barnebarn.
Lystbåthavn

Lystbåthavn (også kjent som marina, fra spansk, portugisisk og italiensk marina, «kyst») er en havn for mindre, oftest privateide lystfartøyer, og som tilbyr salg, vedlikehold, vinteropplag og utstyr for disse.
En småbåthavn inneholder ofte en del servicemuligheter i form av slipp, drivstoff, kiosk osv. En del lystbåthavner har egen brygge for gjestende båter, mens andre steder har egne gjestehavner med toaletter, dusj, kiosk, drivstoff og ev. tømming av septiktanker.
Samiske geografiske navn i Kåfjord

Samiske geografiske navn i Kåfjord (knr 1940) angir stedsnavn i Kåfjord kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Kåfjord kommune.
Astrid (navn)

Etymologi

Astrid har norrøn opprinnelse. Den norrøne formen av navnet var Ástríðr. Navnet betyr «kjærlighetsfull»,  «skjønnhet» eller «hun som er elsket av gudene». Estrith er en gammeldanske form av navnet, og Astridh og Æstridh er gammelsvenske former av navnet.

Varianter

Astrid skrives av og til uten den normalt stumme d-en som Astri, og det er ifølge Statistisk sentralbyrå 2234 jenter i Norge som Astri. Den danske formen er Estrid. I Sverige er Sassa et vanlig kjælenavn for Astrid.